БАТЛАВ. БАТЛАВ. БАТЛАВ.

|  |  |  |
| --- | --- | --- |
| БАЙГАЛЬ ОРЧИН, АЯЛАЛ  ЖУУЛЧЛАЛЫН САЙД  Н.ЦЭРЭНБАТ | САНГИЙН САЙД  Ч.ХҮРЭЛБААТАР | ХУУЛЬ ЗҮЙ, ДОТООД  ХЭРГИЙН САЙД  Ц.НЯМДОРЖ |

**АГААРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ**

**ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах үндэслэл, шаардлага**

**1.1.Хууль зүйн үндэслэл**

Монгол Улсын Үндсэн хуулийн 16 дугаар зүйлийн 2 дахь хэсэгт Монгол Улсын иргэн эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй...гэж, Улсын Их Хурлын 2010 оны 48 дугаар тогтоолоор батлагдсан Монгол Улсын Үндэсний аюулгүй байдлын үзэл баримтлалын 3.5.4.1-т Бохирдуулагч нь төлбөр төлөх, учруулсан хохирлоо барагдуулах хариуцлага хүлээх механизмыг хэрэгжүүлж, бохирдлын эх үүсвэрт хаягдлын хязгаарлалт тогтоож, байгальд халтай, хаягдал ихтэй техник, технологийг хориглож, хог хаягдлыг бууруулсан дэвшилтэт технологийг дэмжинэ... гэж, 3.5.4.2-т Хил дамжсан агаар, усны бохирдлын асуудлаар олон улсын хамтын ажиллагаанд идэвхтэй оролцож, орчны чанарын хяналт-шинжилгээний чадавхыг бэхжүүлнэ...гэж, Монгол Улсын Үндэсний аюулгүй байдлын зөвлөлийн 2017 оны 1 дүгээр сарын 10-ны өдрийн “Нийслэлийн агаар, орчны бохирдлын тухай” 03/03 тоот зөвлөмж, Монгол Улсын Засгийн газрын 2016-2020 оны үйл ажиллагааны хөтөлбөрийн 4.1.3-т “Байгаль орчны багц хуулийг хэрэгжүүлэх цогц арга хэмжээ авч, байгаль орчин, хүний эрүүл мэндэд сөрөг нөлөөтэй үйлдвэрлэл, үйлчилгээ болон байгалийн нөөцийн хууль бус ашиглалтад тавих хяналтыг сайжруулна.“гэж, 4.1.6-д “Хот, суурин газрын агаар, ус, хөрсний бохирдлыг бууруулж, хог хаягдлын зохистой менежментийг хэрэгжүүлнэ.” гэж заасан заалтуудыг хэрэгжүүлэхэд чиглэгдэнэ.

**2.1. Практик үндэслэл**

Монгол Улсад сүүлийн жилүүдэд хотжилт, үйлдвэржилт зэрэг хүний үйл ажиллагааны нөлөөгөөр хүрээлэн байгаа орчны чанар доройтон, бохирдол ихэсч, экосистемд сөрөг нөлөөлөл үзүүлээд зогсохгүй улс орны эдийн засаг, нийгмийн хөгжил дэвшил, хүний амьдрах орчин, эрүүл мэндэд хортойгоор нөлөөлж их хохирол учруулахуйц байна.

Цэвэр агаар сан нь агаарыг хамгаалах, бохирдохоос урьдчилан сэргийлэх, бохирдуулах бодисын хаягдлыг багасгах зорилтын хүрээнд Монгол Улсын Засгийн газраас хэрэгжүүлж байгаа арга хэмжээг санхүүжүүлэх зорилготой Цэвэр агаарын сан тусгай сангЗасгийн газрын тусгай сангийн тухай хуулийн 5 дугаар зүйлийн 5.3-т заасны дагуу 2010 онд байгуулсан.

Үндэсний аюулгүй байдлын зөвлөлийн 2017 оны 03/03 дугаар зөвлөмжид “Агаар, орчны бохирдлыг бууруулах, холбогдох хууль тогтоомжийг хэрэгжүүлэх талаар бүх шатны байгууллага, албан тушаалтан, аж ахуйн нэгж, байгууллага, иргэний хүлээх үүрэг, хариуцлагын тогтолцоог бий болгох эрх зүйн орчныг бүрдүүлэх” гэж заасны дагуу Засгийн газраас хэрэгжүүлэх арга хэмжээ дорвитой авах шаардлагатай байна.

Монгол Улсын эдийн засгийн нөхцөл байдлаас шалтгаалан Цэвэр агаар санг 2015 оны 11 дүгээр сарын 13-ны өдөр Агаарын тухай хуульд нэмэлт, өөрчлөлт оруулж татан буулгаснаас шалтгаалан ажлын эрч харьцангуй суларсан төдийгүй Улаанбаатар хотод 2015 оны 11 дүгээр сараас 2016 оны 1-4 дүгээр сарыг 2014 оны мөн үетэй харьцуулахад PM 2.5 тоосонцрын агууламж 6 хувиар, хүхрийн давхар ислийн агууламж 41 хувиар тус их байна гэсэн тооцоо судалгаа гарсан байна.

Иймээс нийслэл хот болон бусад суурин газар үүсээд байгаа агаар, орчны бохирдлыг бууруулахад чиглэсэн ойрын хугацаанд үр дүнгээ өгөх, бодитой, үйл ажиллагааг тодорхойлсон нэгдсэн бодлого боловсруулж, техник технологи, хөрөнгө санхүү, хүний нөөц зэрэг бүхий л боломжийг ашигласан салбар дундын нэгдсэн зохицуулалтыг ханган хэрэгжүүлэх зайлшгүй шаардлага бий болж байна.

Хэдийгээр хууль тогтоомжоор агаарын бохирдлыг бууруулах талаар олон арга хэмжээ, үйл ажиллагааг авч хэрэгжүүлж байгаа ч үр дүн гарахгүй байсаар байна.

**Хоёр. Хуулийн төслийн бүтэц, зохицуулах харилцаа, хамрах хүрээ**

1.Дараах чиг үүрэг бүхий агаарын бохирдлын төлбөрийг нэгтгэн санд төвлөрүүлэх, улсын төсвөөс санхүүждэг, салбар дундын уялдаа холбоог хангах нэгжийг байгуулах асуудлыг Агаарын тухай хууль болон бусад холбогдох хуульд нэмэлт, өөрчлөлт боловсруулах замаар шийдвэрлэхээр төлөвлөөд байна. Үүнд:

-агаар, орчны бохирдлын төлбөрийн орлогыг төвлөрүүлэх замаар агаарыг хамгаалах;

-бохирдлыг бууруулахад чиглэсэн техник, технологи нэвтрүүлэх үйл ажиллагааг дэмжих;

-эрчим хүчний үр ашгийг дээшлүүлэх, сэргээгдэх эрчим хүч, цэвэр технологийг хөгжүүлэх;

-олон нийтийн сургалт сурталчилгааны төсөл, хөтөлбөр, үйл ажиллагаанд санхүүгийн дэмжлэг үзүүлэх зорилго бүхий салбар дундын нэгдсэн бүтэц бий болгох;

2.Улсын нэгдсэн тоо бүртгэл, агаар бохирдуулах бодисын хаягдал, агаарт үзүүлэх физикийн сөрөг нөлөөлөл, тэдгээрийн эх үүсвэрийн улсын тооллогыг Мэргэжлийн алба гүйцэтгэхээр хуулинд зохицуулсан боловч энэ үйл ажиллагаа практикт хэрэгжихгүй буюу одоогийн байдлаар тус ажлыг холбогдох шатны Засаг даргын ажлын алба гүйцэтгэж байна.

Иймд Улсын нэгдсэн тоо бүртгэл, агаар бохирдуулах бодисын хаягдал, агаарт үзүүлэх физикийн сөрөг нөлөөлөл, тэдгээрийн эх үүсвэрийн улсын тооллогыг Мэргэжлийн алба гүйцэтгэхээс гадна бүх шатны Засаг дарга гүйцэтгэхээр нэмж тусгах шаардлагатай байна.

3.Агаар, орчны бохирдлыг бууруулах хууль тогтоомжийг хэрэгжүүлэх талаар бүх шатны байгууллага, албан тушаалтан, аж ахуйн нэгж, байгууллага, иргэний хүлээх үүрэг, хариуцлагын тогтолцоог бий болгох асуудлыг холбогдох хуульд тусгана.

4.Агаарын бохирдлын төлбөрийн тухай хуульд заасны дагуу агаарын бохирдлын төлбөрийг иргэн, аж ахуйн нэгж, байгууллагаас авахаар тусгасан байдаг. Монгол Улсын санхүүгийн нөхцөл байдал сайнгүй, иргэдийн амьжиргааны түвшин бага байгаа өнөө үед иргэдээс төлбөр авах боломжгүй байдалтай байна. Иймд агаарт бохирдол гаргах эх үүсвэр хэрэглэж байгаа иргэнээс төлбөр авах заалтыг хүчингүйд тооцох шаардлагатай байна.

**Гурав. Хуулийн төсөл батлагдсаны дараах нийгэм, эдийн засгийн үр дагавар.**

Агаарын бохирдлыг бууруулахын тулд төрийн бүх институцийн оролцоог хангаж, тухайн нөхцөлд тохирсон арга хэмжээг авч хэрэгжүүлэх зайлшгүй шаардлагатай байна. Үүнийг шийдвэрлэхэд дэмжлэг үзүүлэх нэг томоохон алхам юм.

**Дөрөв. Хуулийн төсөл батлагдсаны дараа уг хуулийг хэрэгжүүлэхтэй холбогдсон цаашид боловсруулах буюу нэмэлт, өөрчлөлт оруулах, хүчингүй болгох хууль тогтоомжийн талаар.**

Энэхүү хуулийн төсөл нь Монгол Улсын Үндсэн хууль болон бусад хуультай уялдсан байна.

Хуулийн төсөлтэй холбогдуулан Засгийн газрын тусгай сангийн тухай хуульд нэмэлт оруулах тухай, Агаарын бохирдлын төлбөрийн тухай хуульд нэмэлт, өөрчлөлт оруулах тухай, Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулиудын төслийг боловсруулна.

МОНГОЛ УЛСЫН ЗАСГИЙН ГАЗАР

ТАНИЛЦУУЛГА

*Агаарын тухай хуульд нэмэлт, өөрчлөлт*

*оруулах тухай хуулийн төсөл*

Монгол Улсад сүүлийн жилүүдэд хотжилт, үйлдвэржилт зэрэг хүний үйл ажиллагааны нөлөөгөөр хүрээлэн байгаа орчны чанар доройтон, бохирдол ихэсч, экосистемд сөрөг нөлөөлөл үзүүлээд зогсохгүй улс орны эдийн засаг, нийгмийн хөгжил дэвшил, хүний амьдрах орчин, эрүүл мэндэд хортойгоор нөлөөлж их хохирол учруулахуйц болоод байна.

Улаанбаатар хот төдийгүй аймгийн төвүүдийн агаарын бохирдол ихэсч, ялангуяа өвлийн улиралд Улаанбаатар хотын хэмжээнд нийт ажиглалтын 50 гаруй хувьд Монгол Улсын Агаарын чанарын стандартаас давсан бохирдолтой байна. Тухайлбал: 2015 оны 10-12 дугаар сар, 2016 оны 1-4 дүгээр сарыг 2014 оны мөн үетэй харьцуулахад PM2.5 тоосонцрын агууламж 6%-иар, хүхрийн давхар ислийн агууламж 41%-иар тус тус их байсан байна.

Агаар орчны бохирдлыг бууруулах хүрээнд өнгөрсөн хугацаанд хийгдэж байсан ажлууд үр дүнд хүрэхгүй, цаг алдаж байгаагаас хотын хүн ам, ялангуяа хүүхэд, өндөр настны дунд агаарын бохирдлоос шалтгаалсан амьсгалын замын өвчлөлийн эрсдэл улам ихэсч, эрүүл мэндэд ноцтой хохирол үзүүлэх хэмжээнд байгааг олон арван судалгааны дүн илтгэж байна.

Иймд нийслэл хот болон бусад суурин газруудад үүсээд байгаа агаар, орчны бохирдлыг бууруулахад чиглэсэн, ойрын хугацаанд үр дүнгээ өгөх, бодитой үйл ажиллагааг тодорхойлсон бодлого боловсруулж, техник, технологи, хөрөнгө санхүү, хүний нөөцийн зэрэг бүхий л боломжийг ашиглах болон салбар дундын нэгдсэн зохицуулалтыг ханган хэрэгжүүлэх зайлшгүй шаардлага тулгарч байна.

Энэхүү шаардлагын үүднээс Монгол Улсын Засгийн газрын 2016-2020 оны үйл ажиллагааны хөтөлбөр, Байгаль орчныг хамгаалах тухай хууль, Үндэсний аюулгүй байдлын зөвлөлийн 2017 оны 03/03 дугаар зөвлөмж зэрэг бодлого, хууль тогтоомжид агаар, орчны бохирдлыг бууруулах цогц арга хэмжээг авч хэрэгжүүлэн хүн амын эрүүл аюулгүй орчинд амьдрах нөхцөлийг бүрдүүлэх зорилгоор “Агаарын тухай хуульд нэмэлт, өөрчлөлт оруулах тухай” хуулийн төслийг боловсрууллаа.

Хуулийн төсөлд нэмэлт, өөрчлөлт оруулахтай холбоотойгоор дагалдаж Засгийн газрын тусгай сангийн тухай хууль, Агаарын бохирдлын төлбөрийн тухай хуульд нэмэлт, өөрчлөлт орж, агаарын бохирдлын эсрэг санг байгуулахаар тусгасан. Энэ сан нь агаар бохирдохоос урьдчилан сэргийлэх, бохирдуулах бодисын хаягдлыг багасгах зорилтын хүрээнд Засгийн газраас хэрэгжүүлж байгаа арга хэмжээг санхүүжүүлэх зорилготой тусгай сан юм.

Агаарын бохирдлын улмаас амьсгалын замын, зүрх судасны, төв мэдрэлийн системийн өвчлөл, харшлын өвчнүүд, удамшлын эмгэг, хавдар зэрэг өвчнүүдийн тархалт ихсэж, хүүхэд, залуучуудын эрүүл мэндэд ноцтой аюул учруулж байгаа тул цаашид айл өрх бүр агаар шүүгч хэрэглэж хэвших шаардлага бий болж байна.

Түүнчлэн төрөөс агаарын бохирдлыг бууруулах зорилгоор түүхий нүүрсний хэрэглээг хязгаарлаж, эрчим хүч бага зарцуулдаг халаагуурын хэрэглээг дэмжих, тэдгээрийн үнийг бууруулах шаардлагатай гэж үзэж байна.

Иймд амны хаалт, агаар цэвэршүүлэгч болон эрчим хүчний хэмнэлттэй халаагч төхөөрөмжийг гаалийн болон нэмэгдсэн өртгийн албан татвараас чөлөөлөх эрх зүйн орчныг бүрдүүлэх зорилгоор Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулиудын төслийг боловсруулсан болно.

Хууль тогтоомжийн тухай хуульд заасны дагуу “Агаарын тухай хуульд нэмэлт, өөрчлөлт оруулах тухай” хуулийн төслийг 2017 оны 2 дугаар сарын 3-ны өдрөөс эхлэн Байгаль орчин, аялал жуулчлалын яамны цахим хуудсанд байршуулсан. Мөн “Монголын Байгаль орчны иргэний зөвлөл” ТББ дээр 2017 оны 6 дугаар сарын 2-ны өдөр иргэд, төрийн бус байгууллагын төлөөллүүдийг оролцуулан хуулийн төслийг хэлэлцүүлсэн. Хэлэлцүүлэгт оролцогсод тус хуулийн төслийг дэмжсэн.

МОНГОЛ УЛСЫН ЗАСГИЙН ГАЗАР

Төсөл

**МОНГОЛ УЛСЫН ХУУЛЬ**

2018 оны ...дугаар Улаанбаатар

сарын ... -ны өдөр хот

**АГААРЫН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Агаарын тухай хуульд доор дурдсан агуулгатай дараах зүйл, хэсэг нэмсүгэй:

**1/15 дугаар зүйлийн 15.7 дахь хэсэг:**

“15.7.Агаарын бохирдлыг бууруулах арга хэмжээг нутаг дэвсгэрийнхээ хэмжээнд зохион байгуулах, хэрэгжилтийг тайлагнах үүрэг бүхий албыг аймаг, нийслэлийн Засаг дарга зохион байгуулж ажиллуулна.”

**2/ 291 дүгээр зүйл**:

“**291 дүгээр зүйл.Агаарын бохирдлын эсрэг сан**

291.1.Агаарын бохирдлын эсрэг сан /цаашид “сан” гэх/-ийн үйл ажиллагааг Засгийн газрын тусгай сангийн тухай хуулиар зохицуулна.

291.2.Сангийн төсвийн ерөнхийлөн захирагч нь байгаль орчны асуудал эрхэлсэн Засгийн газрын гишүүн байна.

291.3.Сан нь түүний үйл ажиллагааг удирдан чиглүүлэх орон тооны бус Удирдах зөвлөлтэй байна.

291.4.Энэ хуулийн 291.3-т заасан Удирдах зөвлөлийн бүрэлдэхүүнийг Монгол Улсын Ерөнхий сайд томилно.”

291.5.Энэ хуулийн 291.3-т заасан Удирдах зөвлөлийн ажиллах журмыг Засгийн газар батална.”

**2 дугаар зүйл.**Агаарын тухай хуулийн 27 дугаар зүйлийн 27.2 дахь хэсгийн “мэргэжлийн алба” гэснийг “бүх шатны Засаг дарга мэргэжлийн албатай хамтран” гэж өөрчилсүгэй.

**3 дугаар зүйл**.Энэ хуулийг ... оны ... дугаар сарын ... өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2018 оны ...дугаар Улаанбаатар

сарын ...-ны өдөр хот

**ЗАСГИЙН ГАЗРЫН ТУСГАЙ САНГИЙН ТУХАЙ**

**ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Засгийн газрын тусгай сангийн тухай хуульд доор дурдсан агуулгатай дараах зүйл, заалт нэмсүгэй:

**1/5 дугаар зүйлийн 5.4.42 дахь заалт:**

“5.4.42.Агаарын бохирдлын эсрэг сан.”

**2/6 дугаар зүйлийн 6.4.24 дэх заалт:**

“6.4.24.Агаарын бохирдлын эсрэг сан.”

**3/122 дугаар зүйл:**

“**122 дугаар зүйл.Агаарын бохирдлын эсрэг сан**

12**2**.1.Агаарын бохирдлын эсрэг сангийн хөрөнгө нь энэ хуулийн 7.1-д зааснаас гадна дараах эх үүсвэрээс бүрдэнэ:

122.1.1.агаарын бохирдлын төлбөрийн орлого 100 хувь, нөхөн төлбөр;

122.1.2.бусад орлого.

12**2**.2.Энэ хуулийн 122.1-д заасан сангийн хөрөнгийг дор дурдсан арга хэмжээг санхүүжүүлэхэд зарцуулна:

12**2**.2.1.агаарыг хамгаалах, агаарын бохирдлыг бууруулахад чиглэсэн шинэ дэвшилтэт техник, технологи нэвтрүүлэхэд хөнгөлөлттэй зээл олгох;

12**2**.2.2.стандартын шаардлагад нийцсэн цэвэр түлш, зуух үйлдвэрлэхийг дэмжих, тэдгээрийг худалдан авахад хөнгөлөлт үзүүлэх;

12**2**.2.3.стандартын шаардлагад нийцсэн бүрэн шаталттай зуухны техник, технологийг нэвтрүүлэх, ашиглахад дэмжлэг үзүүлэх;

12**2**.2.4.агаарын чанарын хяналт-шинжилгээний чадавхыг бэхжүүлэх, хэмжилтийн багаж төхөөрөмж худалдан авах, агаарын чанарын төлөв байдлын хувьсал өөрчлөлтийг судлан тогтоох болон агаарыг хамгаалахтай холбогдолтой стандарт, норм, дүрэм, арга, аргачлал боловсруулах, судалгаа, шинжилгээний төсөл, ажлыг гүйцэтгэх;

12**2**.2.5.эрчим хүчний үр ашгийг дээшлүүлэх, барилгын дулаан алдагдлыг бууруулах, байгаль орчинд сөрөг нөлөөгүй, эдийн засгийн үр ашигтай, найдвартай ажиллагааг хангасан эрчим хүчний шинэ эх үүсвэр барих, хэрэглэгчийг төвлөрсөн дулаанд холбох төсөл, арга хэмжээг санхүүжүүлэхэд дэмжлэг үзүүлэх;

12**2**.2.6.агаарын бохирдлыг бууруулахад чиглэсэн иргэд, олон нийтийн үйл ажиллагаа, төсөл, арга хэмжээнд дэмжлэг үзүүлэх;

12**2**.2.7.сэргээгдэх эрчим хүч, цэвэр технологийг хөгжүүлэхэд чиглэсэн үйл ажиллагаа, төсөл, арга хэмжээнд дэмжлэг үзүүлэх;

12**2**.2.8.агаарын бохирдлыг бууруулахад чиглэсэн олон нийтэд мэдлэг олгох сургалт, сурталчилгааны арга хэмжээг зохион байгуулах.

12**2**.3.Энэ хуулийн 12**2**.2.1-д заасан хөнгөлөлттэй зээл олгох төсөл сонгон шалгаруулах журмыг санхүү, төсвийн болон байгаль орчны асуудал эрхэлсэн Засгийн газрын гишүүн хамтран батална.”

**2 дугаар зүйл.** Энэ хуулийг 2018 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2018 оны ...дугаар Улаанбаатар

сарын ...-ны өдөр хот

**АГААРЫН БОХИРДЛЫН ТӨЛБӨРИЙН ТУХАЙ**

**ХУУЛЬД ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Агаарын бохирдлын төлбөрийн тухай хуулийн 5 дугаар зүйлийн 5.6 дахь хэсгийн “улсын төсөвт” гэснийг “Агаарын бохирдлын эсрэг санд” гэж өөрчилсүгэй.

**2 дугаар зүйл.**Агаарын бохирдлын төлбөрийн тухай хуулийн 4 дүгээр зүйлийн 4.1.6 дахь заалтын “иргэн,”, 4.5 дахь хэсгийн “иргэн,” гэснийг тус тус хассугай.

**3 дугаар зүйл.** Энэ хуулийг 2018 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

**Төсөл**

**МОНГОЛ УЛСЫН ХУУЛЬ**

2018 оны .. дугаар Улаанбаатар

сарын ...-ны өдөр хот

**ГААЛИЙН АЛБАН ТАТВАРААС ЧӨЛӨӨЛӨХ ТУХАЙ**

**1 дүгээр зүйл.** Нийслэлийн агаарын бохирдлыг бууруулж, агаарын чанарыг сайжруулах зорилгоор импортоор оруулж байгаа агаар цэвэршүүлэгч, эрчим хүчний хэмнэлттэй халаагч төхөөрөмж болон агаарын тоосонцор шүүх амны хаалтыг гаалийн албан татвараас чөлөөлсүгэй.

**2 дугаар зүйл.**Гаалийн албан татвараас чөлөөлөх агаар цэвэршүүлэгч, амны хаалт, халаагч төхөөрөмжийн жагсаалтыг “Барааг тодорхойлох, кодлох уялдуулсан систем /БТКУС/”-ийн ангиллын дагуу Засгийн газар батална.

**3 дугаар зүйл.** Энэ хуулийг 2018 оны ... дугаар сарын ...-ны өдрөөс эхлэн дагаж мөрдөнө.

Гарын үсэг

**Төсөл**

**МОНГОЛ УЛСЫН ХУУЛЬ**

2018 оны .. дугаар Улаанбаатар

сарын ...-ны өдөр хот

**НЭМЭГДСЭН ӨРТГИЙН АЛБАН ТАТВАРААС ЧӨЛӨӨЛӨХ ТУХАЙ**

**1 дүгээр зүйл.**Нийслэлийн агаарын бохирдлыг бууруулж, агаарын чанарыг сайжруулах зорилгоор импортоор оруулж байгаа агаар цэвэршүүлэгч, эрчим хүчний хэмнэлттэй халаагч төхөөрөмж болон агаарын тоосонцор шүүх амны хаалтыг нэмэгдсэн өртгийн албан татвараас чөлөөлсүгэй.

**2 дугаар зүйл.**Нэмэгдсэн өртгийн албан татвараас чөлөөлөх агаар цэвэршүүлэгч, амны хаалт, халаагч төхөөрөмжийн жагсаалтыг “Барааг тодорхойлох, кодлох уялдуулсан систем /БТКУС/”-ийн ангиллын дагуу Засгийн газар батална.

**3 дугаар зүйл.** Энэ хуулийг 2018 оны ... дугаар сарын ...-ны өдрөөс эхлэн дагаж мөрдөнө.

Гарын үсэг